Irene Simonsen (V), 2005-05-12:
I Venstre er vi stolte af de resultater, regeringen har opnået med den store indsats, der netop straks blev iværksat ved regeringsskiftet i 2001.
Regeringen havde modet til at lave et tiltrængt kursskifte.
Målet var klart.
Der skulle strammes op på udlændingepolitikken, så vi fik nedsat tilstrømningen til Danmark, samtidig med at der omgående blev iværksat nye initiativer til integrationsindsatsen, så der blev en kraftig styrkelse for de nytilkomne, som kommer til Danmark.
Det har virket.
Vi har faktisk lige hørt integrationsministeren fortælle om de gode resultater, der er opnået.
Nu skal vi så i gang med næste fase.
Nu skal der ryddes op.
Nu har vi en regering, der har modet til at stille krav til alle indvandrere.
Vi tror på, at når de lever op til de krav, der stilles, så er indvandrere i Danmark en ressource til det danske samfund.
En ressource, vi har brug for, og som vi kan få stor gavn af i fremtiden.
Vi ved også, at en målrettet og virksomhedsnær aktivering virker, og den chance skal alle også have nu.
Endnu flere skal i virksomhedspraktik, endnu flere skal lære mere sprog for at kunne bestride fremtidige ordinære job.
Vi ved, at når man er ude i virksomhedspraktikken og færdes blandt danske kolleger, så har man samtidig en god platform til integration i bredere forstand i det danske samfund.
Regeringen har afsat 580 mio. kr., godt en halv milliard, til denne indsats.
Det er vi i Venstre glade for.
Vi ved, at et større incitament til arbejde virker, og den chance skal alle have.
Alle skal vurderes i forhold til, hvor de er arbejdsmarkedsparate.
Man skal kigge på de familier, hvor begge er på kontanthjælp, og det er i den sammenhæng væsentligt at sige, at vi ikke skelner mellem hudfarve, for loven gælder selvfølgelig for alle.
Vi strammer op.
Vi ved, at de unge skal have en uddannelse, og vi ved også, at alle de unge skal have chancen for en uddannelse, fordi det hjælper.
Det er der klare bud på i det nye oplæg.
Vi ved også, at hvis ikke vi sørger for, at forældreansvaret bliver styrket, kan det her ikke flytte noget.
Forældrene skal inddrages, forældrene skal være ansvarlige.
Vi giver dem muligheder, vi oplyser dem om den hjælp, de kan få til at tage et medansvar for familien, for deres børn, samtidig med at vi også forpligter dem.
Vi ved, at selv om vi har forbedret danskundervisningen, skal vi stadig væk arbejde med det.
Der er mange, for hvem det kan være svært at lære at beherske det danske sprog, og der skal mange flere forskellige metoder i brug.
De initiativer bliver sat i værk.
Vi ved, at der skal skaffes flere praktikpladser til de unge, der skal i uddannelse.
Derfor giver vi helt klart en gulerod til erhvervsskolerne for at yde endnu en ekstra indsats.
De er på vej, de har allerede ydet en indsats, men der skal mere til.
Derfor får de en gulerod for at gøre noget.
Vi ved i Venstre, at nogle kommuner klarer integrationsindsatsen godt.
Derfor lægges der op til en styrkelse af det, så det virker for den enkelte indvandrerfamilie.
Nu er det så bare spændende her til sidst – jeg har glædet mig meget til den her debat – om Socialdemokraterne og De Radikale og Folketinget i øvrigt har mod til at være med i de nye tiltag og tage ansvar for, at integrationen lykkes, lige så godt som udlændingepolitikken har virket.
Det er den vej, man skal gå.
Regeringen har vist vejen siden 2001, og nu kommer der yderligere sving i integrationen.
Hvor vi glæder os til om 2 år at kunne stå og være tilfredse med integrationspolitikkens start, ligesom vi er med det, vi fik gjort med udlændingepolitikken.
Til sidst vil jeg på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
Regeringen opfordres til med udgangspunkt i regeringens integrationsplan at arbejde for, at der gives relevante uddannelsestilbud bl.a. i form af mesterlære og andre praktiske indgange til ungdomsuddannelserne, og at de unge mærker en økonomisk konsekvens af ikke at samarbejde med kommunen herom.